għandu opinjoni ċara dwar il-President il-ġdid tar-Repubblika ta' Malta li jrid jinħatar f'April li ġej. Skond Alfred Sant il-President il-ġdid għandu jkun (jew għandha tkun) dik il-persuna li jiddeċiedi l-Prim Ministru. Skond Alfred Sant il-Prim Ministru jiddeċiedi u dik id-deċiżjoni tkun finali. Ma jgħidilniex Dr Sant dwar ir-rwol taI-Parlament. Ovvjament il-loġika tgħidlek li jekk il-Prim jiddeċiedi, il-Parlament ma jibqax x'jagħmel ħlief li jittimbra. Interessanti ħafna kemm Dr Sant jemmen fil-konsultazzjoni. Jagħtina ukoll ir-raġunijiet ghaliex għalih il-konsultazzjoni hi ħela ta' żmien. Għax Lawrence Gonzi, skond Dr Sant, hekk ukoll kien jagħmel. Jgħidilna: "Kunsiderazzjonijiet hekk twarrbu meta l-PN għażel il-Presidenti "tiegħu". Id-diskors kien ikun: hekk se jsir. Naf għax kont hemm meta ntqal." Pero' iktar interessanti minn dan kollu huwa l-kumment ta' Dr Sant dwar il-ħatra ta' Dr George Abela bħala President tar-Repubblika fl-2009. Jgħidilna hekk Dr Sant: "Gonzi-pn għażel President ftit wara li rebaħ elezzjoni bi żbrixx. Ried jidher ftit ħelu qabel jitlaq għat-triq tal-arroganza bla kantunieri. U kellu raġunijiet oħra okkulti li ma jissemmewx". Issa din hi ħaga serja ħafna. Li Dr Sant jgħid li Gonzi ried jidher ħelu qabel jitlaq għat-triq tal-arroganza bla kantunieri, imma kellu "raġunijiet oħra okkulti" li ma jissemmewx. Issa jiena ma nistax nifhem x'jistgħu ikunu dawn "ir-raġunijiet oħra okkulti" li ma jissemmewx. Naħseb li qed jgħid li r-raġunijiet huma sigrieta. Raġunijiet moħbija. Imma Dr Sant jaf x'inhuma dawn ir-raġunijiet "okkulti"? Ma nafx, imma forsi għalhekk Dr Sant kien wieħed miż-żewġ membri tal-Grupp Parlamentari Laburista li meta l-Grupp ġie biex jiddeċiedi jekk jappoġġax il-ħatra ta' George Abela bħala President tar-Repubblika fl-2009 ivvota kontra. Jekk niftakar sewwa Dr Alfred Sant l-anqas kien attenda l-Parlament meta tressqet il-mozzjoni għall-approvazzjoni tal-ħatra ta' Dr George Abela. Verament ried ikun distakkat kemm jista' jkun mill-okkult. Nistennew epiżodju ieħor minn dan it-thriller ġdid ta' Dr Alfred Sant.
Alfred Sant: thriller ġdid dwar il-ħatra tal-President George Abela